Hakumenettely: hankevirkailijan toimi turvallisuusyksikössä

väliaikainen toimihenkilö 2(f) (AD6) - varallaololuettelon laatiminen - ERA/AD/2016/003-OPE

|  |
| --- |
| TYÖN SISÄLTÖ |
| Toimenhaltija työskentelee turvallisuusyksikössä jonkin jaoston päällikön alaisuudessa. Työn arkaluonteisuuden vuoksi valituksi tulevalta hakijalta edellytetään työssään luottamuksellisuutta.  Keskeiset tehtävät ja vastuualueet:   * kehitystyön johtaminen turvallisuuteen liittyvissä asioissa, inhimilliset tekijät ja turvallisuuskulttuuri mukaan lukien, sekä osallistuminen asiantuntijana hankkeisiin, jotka liittyvät poikkeamien ilmoittamiseen, maturiteettimalleihin ja riskinarviointiin * osallistuminen tarkastus- tai seurantamallien jatkokehitykseen * avustaminen turvallisuusjohtamisjärjestelmien edistämisessä ja seurannassa * osallistuminen vaatimustenmukaisuuden arviointiperiaatteiden jatkokehitykseen, edistämiseen ja seurantaan sekä turvallisuusjohtamisjärjestelmien valvontaan * osallistuminen onnettomuustutkintatoimien, onnettomuuksien ja vaaratilanteiden syyluokitusten sekä muiden raportointitoimien yhdenmukaistamiseen ja seurantaan * sidosryhmäverkostojen organisaation ja hallinnon tukeminen turvallisuusriskien mallintamisen alalla * osallistuminen rautateiden turvallisuustason arviointiin eri jäsenvaltioissa * avustaminen Euroopan komissiolle tarkoitettujen turvallisuusnäkökohtiin liittyvien teknisten lausuntojen laatimisessa, mukaan lukien EU:n lainsäädännön voimaan saattamista ja täytäntöönpanoa koskeva varmistus * turvallisuusyksikön sidosryhmätoiminnan sekä sisäisen ja ulkoisen viestinnän tukeminen. |

|  |
| --- |
| *AMMATILLINEN PÄTEVYYS JA MUUT VAATIMUKSET* |
| Hakijan on täytettävä hakuajan päättyessä kaikki seuraavat hakukelpoisuusperusteet:  **HAKUKELPOISUUSPERUSTEET**   * Hakijalla on yleensä vähintään 4 vuotta kestäviä korkeakouluopintoja vastaava koulutus, jonka suorittamisesta on annettu tutkintotodistus[[1]](#footnote-1), sekä sen jälkeen hankittu vähintään 3 vuoden työkokemus.   **TAI**   * Hakijalla on yleensä vähintään 3 vuotta kestäviä korkeakouluopintoja vastaava koulutus, jonka suorittamisesta on annettu tutkintotodistus, sekä sen jälkeen hankittu vähintään 4 vuoden työkokemus.   **TAI**   * yksikön edun mukaisissa perustelluissa tapauksissa vastaavan tasoinen ammatillinen koulutus.   **Huomautus:**  Korkeakouluopinnot on pitänyt suorittaa inhimillisiä tekijöitä tutkivalla tieteenalalla, ergonomian, työ- tai organisaatiopsykologian alalla tai vastaavalla alalla.   * Hakijalla on oltava yhden Euroopan unionin virallisen kielen[[2]](#footnote-2) perusteellinen taito sekä toisen Euroopan unionin virallisen kielen[[3]](#footnote-3) tyydyttävä taito, joka riittää toimeen kuuluvien työtehtävien hoitamiseen. * Hakija on Euroopan unionin jäsenvaltion tai ETA-sopimuksen sopimuspuolena olevan valtion (Islanti, Liechtenstein tai Norja) kansalainen. * Hakija on täysivaltainen kansalainen. * Hakija on täyttänyt kaikki asevelvollisuutta koskevat lainmukaiset velvoitteet.[[4]](#footnote-4) * Hakija täyttää tehtävien hoitamisen edellyttämät hyvää mainetta koskevat vaatimukset.[[5]](#footnote-5) * Hakija on fyysisesti riittävän hyvässä kunnossa voidakseen hoitaa toimeen liittyvät tehtävät[[6]](#footnote-6)   Kaikki hakukelpoisuusperusteet täyttävät hakemukset arvioidaan ja pisteytetään jäljempänä lueteltujen vaatimusten mukaisesti. Jos hakija ei täytä yhtä tai useampaa olennaista valintaperustetta, hänet suljetaan pois valintamenettelystä. Hakijan eduksi luettavien valintaperusteiden täyttämättä jättäminen ei johda poissulkemiseen.  **VALINTAPERUSTEET**  Valintalautakunnan suorittamaa pätevyyden ja taitojen arviointia varten hakijaa pyydetään esittämään koulutuksen ja työkokemuksen alalta konkreettisia esimerkkejä, jotka osoittavat seuraavien vaatimusten ja ylimääräisten eduksi luettavien valintaperusteiden täyttymisen:   1. *Vaatimukset*  * asianmukainen työkokemus ja asiantuntemus inhimillisen suorituskyvyn ja turvallisuuskulttuurin alalla * kyky tehdä tiiviisti yhteistyötä teknisten asiantuntijoiden ja rautatiehenkilöstön kanssa * erittäin hyvät kirjalliset ja suulliset viestintätaidot.  1. *Eduksi luetaan*  * kokemus inhimillisten tekijöiden sisällyttämisestä turvallisuusjohtamisjärjestelmiin, erityisesti riskinarviointiin, suunnittelun ja muutosten hallintaan, seurantaprosesseihin ja muihin inhimilliseen suorituskykyyn liittyviin prosesseihin * kokemus inhimillisiin tekijöihin liittyvän tuen tarjoamisesta teknisissä ja/tai taitojen ja pätevyyden kehittämiseen liittyvissä koulutushankkeissa, mukaan lukien raportointijärjestelmien sekä vaaratilanteiden/onnettomuuksien tutkinnan kehittämisen alalla; * kokemus osallistumisesta organisaatio- ja turvallisuuskulttuurin kehittämiseen, kuten turvallisuusilmapiirin arviointiin ja suotuisan turvallisuuskulttuurin kehittämiseen organisaatiossa yhdessä henkilöstön kanssa * jäsenyys kansallisessa tai kansainvälisessä ammattialajärjestössä inhimillisten tekijöiden, ergonomian tai psykologian alalla (alan pätevyyden tai ammatinharjoittamisen edellyttävä jäsenyys) * tietämys ja kokemus rautateiden toiminnasta ja/tai kunnossapidosta * tietämys johtamisjärjestelmien prosessien sertifioinnista ja valvonnasta/seurannasta.   Valintalautakunta voi soveltaa edellä lueteltujen valintaperusteiden puitteissa tiukempia vaatimuksia, jos hakemuksia saapuu runsaasti. |

Hakumenettely: hankevirkailijan toimi turvallisuusyksikössä

väliaikainen toimihenkilö 2(f) (AD6) - varallaololuettelon laatiminen - ERA/AD/2016/003-OPE

|  |  |
| --- | --- |
| *Julkaisupäivämäärä:* 12.12.2016 | *Hakemusten jättämisen määräaika:* 12.01.2017 (klo 23.59 CET, Ranskan aikaa) |
| *Sopimuksen tyyppi:* Väliaikainen toimihenkilö 2(f)  *Tehtäväryhmä ja palkkaluokka:* AD6 | *Sijoituspaikka:* Valenciennes, Ranska |
| *Sopimuksen kesto:* 4 vuotta, voidaan uusia enintään 4 vuoden määräajaksi. Jos sopimus uusitaan toisen kerran, se muuttuu toistaiseksi voimassa olevaksi. | *Peruskuukausipalkka:* 5.079,70 euroa, palkkataso 1, painotuskerroin 13,8 % (1.7.2016 lähtien); lisäksi maksetaan soveltuvin osin erilaisia lisiä ja korvauksia |
| *Yksikkö:* ks. jäljempänä | |
| *Hakemus on lähetettävä sähköpostitse osoitteeseen* jobs@era.europa.eu | *Varallaololuettelon voimassaolon päättyminen:* 31.12.2017 (varallaololuettelon voimassaoloa voidaan jatkaa) |

|  |
| --- |
| *VIRASTO* |
| Euroopan unionin rautatievirasto (jäljempänä ”rautatievirasto”) on perustettu 11. toukokuuta 2016 annetulla Euroopan parlamentin ja neuvoston asetuksella (EU) 2016/796. Rautatieviraston tehtävänä on parantaa rautatiejärjestelmän toimintaa yhteiskunnan kannalta. Tämä toteutetaan edistämällä korkean turvallisuustason takaavan rajattoman yhtenäisen eurooppalaisen rautatiealueen luomista, kehittämällä Euroopan rautatieliikenteen hallintajärjestelmän (ERTMS) turvallisuutta koskeva yhteinen lähestymistapa ja yksinkertaistamalla asiakkaiden pääsyä Euroopan rautatiealalle. Rautatievirastosta tulee lisäksi vuodesta 2019 alkaen EU:n viranomainen, joka myöntää yhtenäiset EU:n laajuiset turvallisuustodistukset rautatieyrityksille, myöntää kalustoyksikön luvat toiminnalle useammassa kuin yhdessä maassa ja antaa ERTMS-infrastruktuuria koskevan ennakkohyväksynnän. Rautatievirasto sijaitsee Ranskassa, Valenciennessä (päätoimipaikka) ja Lillessä (kokouskeskus), ja sillä on nykyisellään 160 työntekijää.  Lisätietoa rautatievirastosta on saatavana sen verkkosivustolla osoitteessa [http://www.era.europa.eu](http://www.era.europa.eu/) |

|  |
| --- |
| TURVALLISUUSYKSIKKÖ |
| Virasto on rautatieturvallisuusdirektiivin ja viraston perustamisasetuksen muodostaman lainsäädännöllisen kehyksen puitteissa muodostanut dynaamisen turvallisuustyöryhmän, joka on sitoutunut saavuttamaan korkeat turvallisuustavoitteet. Tavoitteisiin kuuluu Euroopan rautatiejärjestelmän nostaminen maailman johtavaksi järjestelmäksi turvallisuuden alalla. Uudessa rautatieturvallisuusdirektiivissä annetaan selkeästi viraston tehtäväksi varmistaa turvallisuuden parantuminen kaikkialla Euroopassa, ja virasto on nyt rekrytoimassa henkilöstöä voidakseen vastata tähän uuteen haasteeseen. Ihmisen suorituskyvyllä on keskeinen merkitys turvallisuudelle. Virasto hakee yksikköön kokeneita ammattilaisia vahvistamaan toimintaamme tällä alalla ja tukemaan uusia tehtäviä, kuten suotuisan turvallisuuskulttuurin kehittämistä koko Euroopassa. |

|  |
| --- |
| *HAKUMENETTELY* |
| Hakemus on **hyväksyttävissä**, jos hakija toimittaa sen mukana seuraavat asiakirjat:   * yksityiskohtainen ansioluettelo (vain Europass-muodossa laadittu). Lisätietoa saa seuraavasta linkistä:   <http://europass.cedefop.europa.eu/fi/documents/curriculum-vitae/templates-instructions>   * enintään 2 sivun pituinen hakukirje, jossa hakija kertoo, miksi on kiinnostunut kyseisestä työtehtävästä ja mitä lisäarvoa hakija tuo virastolle, jos hänet valitaan tehtävään * kelpoisuustaulukko (ks. liite).   **Edellä annettujen ohjeiden noudattamatta jättäminen johtaa valintamenettelystä poissulkemiseen.**  Viraston työkieli on englanti, joten hakijoita kehotetaan tekemään hakemus englanniksi hakuprosessin helpottamiseksi.  Hakemukset on lähetettävä sähköpostitse osoitteeseen [**jobs@era.europa.eu**](mailto:jobs@era.europa.eu) viimeistään **12.01.2017** klo 23.59 CET (Ranskan aikaa), ja **viestin aiheriville on merkittävä selkeästi kyseessä olevan hakumenettelyn viitenumero.**  Faksilla tai postitse lähetettyjä hakemuksia ei käsitellä.  Jos hakijan toimittamat tiedot osoittautuvat menettelyn jossain vaiheessa paikkaansa pitämättömiksi, kyseinen hakija voidaan hylätä.  Hakija ei saa ottaa suoraan tai välillisesti yhteyttä valintalautakunnan jäseniin eikä laittaa ketään toista tekemään näin hänen puolestaan. Sopimuksen tekemiseen valtuutettu viranomainen (jäljempänä ”toimivaltainen viranomainen”) pidättää itselleen oikeuden hylätä tätä kieltoa rikkovan hakijan.  Haun perusteella laadittava varallaololuettelo on voimassa **31/12/2017** asti. Varallaololuettelon voimassaoloa voidaan jatkaa toimivaltaisen viranomaisen päätöksellä. Varallaololuettelosta voidaan valita hakijoita nimitettäväksi myös muihin edellä kuvattua profiilia vastaaviin tehtäviin.  **Hakijan kannattaa huomioida, että hakemuksen jättämisen määräaikaan mennessä saapuvien hakemusten suuri määrä saattaa aiheuttaa suurten tietomäärien käsittelyyn liittyviä ongelmia järjestelmässä. Hakijoita kehotetaan näin ollen lähettämään hakemuksensa hyvissä ajoin ennen määräaikaa.**  **Huomautus:** Hakemusta tukevia asiakirjoja (esim. tutkintotodistusten oikeaksi todistettuja jäljennöksiä, työtodistuksia jne.) EI toimiteta tässä vaiheessa, mutta niitä voidaan pyytää menettelyn myöhemmässä vaiheessa. Toimitettuja asiakirjoja ei palauteta hakijoille. |

|  |
| --- |
| *VALINTAMENETTELY* |
| Valintamenettely järjestetään seuraavasti:   1. Valintalautakunta tutkii kaikista hakemuksista , täyttävätkö ne hakemusten hyväksyttävyyttä ja hakukelpoisuutta koskevat vaatimukset. 2. Hakukelpoisuusperusteet täyttävät hakijat arvioidaan valintaperusteiden perusteella. 3. Valintalautakunta arvioi hakukelpoisten hakijoiden hakukirjeet ja ansioluettelot ja valitsee hakijat, jotka täyttävät hakumenettelyilmoituksessa luetellut valintaperusteet parhaiten. 4. Valintaperusteiden perusteella tehdyssä esivalinnassa korkeimmat pisteet saaneet hakijat kutsutaan jatkoon. 5. Valintalautakunta haastattelee ja testaa jatkoon valitut hakijat. 6. Kirjalliset testit tehdään englanniksi. 7. Haastattelu tehdään englanniksi. Jos hakijan äidinkieli on englanti, ansioluettelossa ilmoitetun toisen kielen taito testataan haastattelussa. 8. Valintalautakunta ehdottaa haastattelujen ja kirjallisten testien tulosten perusteella sopivia hakijoita[[7]](#footnote-7) toimivaltaiselle viranomaiselle. Sopivista hakijoista kootaan luettelo aakkosjärjestyksessä, ja luetteloon kirjataan haastattelussa ja (tarvittaessa) kirjallisessa testissä saadut pisteet. Haastattelun ja (tarvittaessa) kirjalliset testit hyväksytysti suorittaneet hakijat sijoitetaan varallaololuetteloon (jos tällainen laaditaan). Hakijoiden on hyvä muistaa, ettei varallaololuetteloon pääsy takaa palvelukseenottoa. 9. Toimivaltainen viranomainen tarkastaa ennen väliaikaisen toimihenkilön palvelukseen ottoa, ettei valitulla hakijalla ole mitään henkilökohtaisia sidonnaisuuksia, jotka voisivat vaarantaa hänen riippumattomuutensa, eikä muita eturistiriitoja. Hakijan on ilmoitettava toimivaltaiselle viranomaiselle tähän tarkoitukseen varattua lomaketta käyttäen tosiasiallisista tai mahdollisista eturistiriidoista. Toimivaltainen viranomainen toteuttaa tarvittaessa asianmukaisia toimenpiteitä. 10. Varallaololuettelo on voimassa 31.12.2017 asti. Sen voimassaoloa voidaan jatkaa toimivaltaisen viranomaisen päätöksellä. 11. Sopivat hakijat otetaan palvelukseen toimivaltaisen viranomaisen päätöksellä. Varallaololuettelossa olevat hakijat voivat joutua pääjohtajan haastateltaviksi, ennen kuin heille tarjotaan työtä. |

|  |  |
| --- | --- |
| *TIIVISTELMÄ TYÖEHDOISTA* | |
| 1. Palkasta ei kanneta kansallista tuloveroa, vaan siitä vähennetään suoraan Euroopan unionin vero. 2. Vuosilomaa kertyy 2 päivää kalenterikuukautta kohti, ja tähän lisätään ylimääräisiä lomapäiviä iän ja palkkaluokan perusteella sekä 2½ päivää ulkomailta palkatulle henkilöstölle ja keskimäärin 16 yleistä vapaapäivää vuodessa. 3. Yleinen ja soveltuva tekninen koulutus sekä ammatillisen kehittymisen mahdollisuudet. 4. EU:n eläkejärjestelmä (10 palvelusvuoden jälkeen). 5. EU:n yhteinen sairausvakuutusjärjestelmä, vakuutus ammattitautien ja työtapaturmien varalle, työttömyys- ja työkyvyttömyyskorvaukset ja matkavakuutus. | **Työntekijällä voi olla henkilökohtaisen tilanteensa ja alkuperäisen kotipaikkansa perusteella oikeus seuraaviin lisiin ja korvauksiin:**   1. ulkomaankorvaus tai maastamuuttokorvaus 2. kotitalouslisä 3. huollettavana olevasta lapsesta maksettava lisä 4. koulutuslisä 5. asettautumiskorvaus ja muuttokulujen korvaaminen 6. alkuvaiheen väliaikainen päiväraha 7. muut etuudet (toimen vastaanottamisesta aiheutuvien matkakulujen korvaaminen jne.).   Lisätietoja asiaankuuluvista ehdoista on saatavana **henkilöstösääntöjen VII luvussa** (s. 96–110):  <http://eur-lex.europa.eu/LexUriServ/LexUriServ.do?uri=CONSLEG:1962R0031:20140101:FI:PDF> |

|  |  |
| --- | --- |
| *SITOUMUKSET* | |
| **Sitoutuminen tasavertaisten mahdollisuuksien edistämiseen:**  Virasto tarjoaa työnantajana tasavertaiset mahdollisuudet kaikille ja kannustaa erotuksetta kaikkia hakukelpoisuus- ja valintaperusteet täyttäviä hakijoita lähettämään hakemuksensa kansallisuudesta, iästä, rodusta, poliittisesta mielipiteestä, aatteellisesta tai uskonnollisesta vakaumuksesta, sukupuolesta tai seksuaalisesta suuntautumisesta, vammaisuudesta, siviilisäädystä tai muusta perhetilanteesta riippumatta. | **Muutoksenhaku**  Hakija, jonka mielestä hänen hakemuksensa kelpoisuuden arvioinnissa on tapahtunut virhe, voi pyytää uudelleen arviointia. Hakija voi toimittaa tätä varten uudelleenarviointia koskevan pyynnön 20 kalenteripäivän kuluessa siitä sähköpostiviestistä, jossa hänen hakemuksensa ilmoitetaan tulleen hylätyksi. Uudelleenarviointia koskevassa pyynnössä on ilmoitettava asianomaisen valintamenettelyn viitenumero, ja siinä on kerrottava selkeästi, mitä yhtä tai useampaa hakukelpoisuusperustetta pyydetään arvioimaan uudelleen ja miksi. Pyyntö on lähetettävä rautatievirastolle asiaankuuluvaan sähköpostiosoitteeseen (jobs@era.europa.eu).  Asiaa koskeva valintalautakunnan päätös annetaan hakijalle tiedoksi 15 kalenteripäivän kuluessa pyynnön vastaanottamisesta. |

|  |  |
| --- | --- |
| *MUUTOKSENHAKU- JA VALITUSMENETTELYT* | |
| Jos hakija katsoo, että tietystä päätöksestä on aiheutunut hänelle vahinkoa, hakija voi tehdä virkamiehiin sovellettavien henkilöstösääntöjen ja Euroopan unionin muuhun henkilöstöön sovellettavien palvelussuhteen ehtojen 90 artiklan 2 kohdan mukaisen valituksen seuraavaan osoitteeseen:  Executive Director  European Union Agency for Railways  120, rue Marc Lefrancq  FR - 59300 Valenciennes  Valitus on tehtävä 3 kuukauden kuluessa siitä, kun hakija on saanut tiedon hänelle vahinkoa aiheuttaneesta toimesta.  Jos valitus hylätään, hakija voi saattaa asian Euroopan unionin toiminnasta tehdyn sopimuksen 270 artiklan sekä Euroopan yhteisöjen virkamiehiin sovellettavien henkilöstösääntöjen ja Euroopan yhteisöjen muuhun henkilöstöön sovellettavien palvelussuhteen ehtojen 91 artiklan nojalla unionin virkamiestuomioistuimen käsiteltäväksi:  The European Union Civil Service Tribunal  Postiosoite:  L-2925 Luxembourg  <http://curia.europa.eu/>  Toimivaltaisella viranomaisella ei ole valtuuksia muuttaa valintalautakunnan päätöksiä. Tuomioistuin on todennut toistuvasti, ettei se voi tarkastella valintalautakunnalle annettua laajaa harkintavaltaa, ellei valintalautakunnan menettelyihin sovellettavia sääntöjä ole rikottu. | Hakija voi myös kannella asiasta Euroopan oikeusasiamiehelle Euroopan unionin toiminnasta tehdyn sopimuksen 228 artiklan 1 kohdan mukaisesti sekä oikeusasiamiehen ohjesäännöstä ja hänen tehtäviensä hoitamista koskevista yleisistä ehdoista 9. maaliskuuta 1994 tehdyssä Euroopan parlamentin päätöksessä (EUVL L 113, 4.5.1994) säädettyjen edellytysten mukaisesti:  European Ombudsman  1, Avenue du Président Robert Schuman – CS 30403  FR – 67001 Strasbourg Cedex  [http://www.ombudsman.europa.eu](http://www.ombudsman.europa.eu/)  On huomattava, että oikeusasiamiehelle tehdyt kantelut eivät pidennä Euroopan unionin virkamiehiin sovellettavien henkilöstösääntöjen 90 artiklan 2 kohdassa ja 91 artiklassa asetettua valituksen tekemisen määräaikaa tai Euroopan unionin toiminnasta tehdyn sopimuksen 270 artiklan mukaista määräaikaa, jonka kuluessa kanne on osoitettava Euroopan unionin virkamiestuomioistuimelle. |

|  |  |
| --- | --- |
| *TIETOSUOJA* | |
| Hakijan toimittamia tietoja käsitellään hallinnointitarkoituksessa hakijan mahdollista esivalintaa ja viraston palvelukseen ottamista varten.  Kaikkien hakijalta pyydettävien henkilötietojen käsittelyssä noudatetaan yksilöiden suojelusta yhteisön toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annettua Euroopan parlamentin ja neuvoston asetusta (EY) N:o 45/2001. | Ks.  <http://www.era.europa.eu/The-Agency/Jobs/Pages/HR-Privacy-Statement.aspx> |

1. Valintamenettelyssä huomioidaan ainoastaan EU:n jäsenvaltioissa myönnetyt tutkintonimikkeet tai tutkintonimikkeet, jotka edellyttävät jäsenvaltion viranomaisten myöntämää vastaavuustodistusta. [↑](#footnote-ref-1)
2. Äidinkieli tai muun EU:n virallisen kielen perusteellinen taito, joka vastaa kieliä koskevassa yhteisessä eurooppalaisessa viitekehyksessä määriteltyä taitotasoa C1 (<http://europass.cedefop.europa.eu/fi/resources/european-language-levels-cefr>). [↑](#footnote-ref-2)
3. Toisen EU:n virallisen kielen taidon tulee vastata vähintään kieliä koskevassa yhteisessä eurooppalaisessa viitekehyksessä määriteltyä taitotasoa B2. [↑](#footnote-ref-3)
4. Tarvittaessa. [↑](#footnote-ref-4)
5. Valituksi tulevaa hakijaa pyydetään toimittamaan rikosrekisteriote ennen nimittämistä. [↑](#footnote-ref-5)
6. Valituksi tulevalle hakijalle tehdään ennen nimittämistä lääkärintarkastus viraston osoittamalla lääkäriasemalla sen varmistamiseksi, että EU-virkamiehiin sovellettavien henkilöstösääntöjen ja muuhun henkilöstöön sovellettavien palvelussuhteen ehtojen 28 artiklan e alakohdan vaatimukset täyttyvät. [↑](#footnote-ref-6)
7. Huomioon otetaan ainoastaan ne hakijat, jotka ovat saaneet vähintään 50 prosenttia kokonaispisteistä. [↑](#footnote-ref-7)